Jabarkan Bantahan dan kemungkinan boikot dari Sukan Olimpik Musim Panas 2008 dalam bahasa melayu

Boikot dan bantahan pernah dijalankan pada Sukan Olimpik sebelumnya oleh kumpulan-kumpulan penunjuk perasaan, aktivis, dan kumpulan politik yang berasa tidak puas hati dengan negara tuan rumah atau negara peserta lain. Adakalanya, kegiatan mereka ini disokong oleh negara ahli, seperti pada Sukan Olimpik 1976, 1980 dan 1984.

Sungguhpun tiada satu negara yang meluahkan kesanggupan memulaukan sukan 2008, namun sesetengah pihak melancarkan kempen yang bebas untuk menggesa pemulauan atau meluahkan bantahan. Ada laporan menyatakan bahawa pihak perisikan China sedang mengawasi kegiatan orang asing yang disyaki merancang demonstrasi ketika Sukan Olimpik. Selain mengawasi NGO yang bimbang akan isu dalam negeri China, perisikan China turut berjaga-jaga untuk sebarang kemungkinan kegiatan berkaitan keganasan dan demonstrasi anti-Amerika.

Pihak-pihak penyokong kemerdekaan Tibet, seperti Students for a Free Tibet, telah melancarkan kempen membantah Sukan Olimpik Beijing 2008.

Pertubuhan kebebasan akhbar Wartawan Tanpa Sempadan telah menyokong boikot sebagai luahan kebimbangan terhadap pencabulan kebebasan bersuara dan hak asasi manusia di China. Pertubuhan ini berharap agar tekanan dan petisyen antarabangsa dapat mendorong pembebasan banduan suara hati, serta memastikan China menunaikan janjinya kepada IOC mengenai peningkatan kebebasan hak asasi manusia. Wartawan pertubuhan berkenaan mengganggu ucapan jawatankuasa penganjuran China ketika upacara penyalaan obor Olimpik di Greece pada 4 Mac 2008.

Pada bulan Mac 2008, beberapa ahli politik berpangkat tinggi telah mengumumkan hasrat mereka untuk tidak hadir di upacara pembukaan Olimpik. Canselor Jerman, Angela Merkel, adalah pemimpin dunia pertama yang memutuskan untuk tidak hadir di Olimpik Beijing. Perdana Menteri Poland, Donald Tusk, dan presiden Republik Czech, Václav Klaus, turut membuat keputusan seumpamanya. Bagaimanapun, keputusan Merkel ini tiada kaitan rasmi dengan tindakan China menangani Tibet.